Leiðbeiningum í endurlífgun við drukknun breytt Rauði kross Íslands og Slysavarnafélagið Landsbjörg hafa í gegnum tíðina unnið að bættu öryggi almennings , meðal annars á sundstöðum . Árið 2004 útbjuggu félögin veggspjald um endurlífgun við drukknun sem sent var á alla sundstaði . Á þessu ári var leiðbeiningum í skyndihjálp og endurlífgun breytt í samræmi við niðurstöður nýjustu rannsókna og eldri veggspjöld því orðin úrelt . Helstu breytingarnar í endurlífgun við drukknun voru að nú á að byrja á því að blása 5 sinnum og hefja síðan hefðbundna endurlífgun sem er hnoða 30 sinnum og blása tvisvar sinnum þar til viðkomandi fer að anda sjálfur eða að sérhæfð aðstoð berst . Áður voru leiðbeiningarnar að blása 2 sinnum og hnoða 15 sinnum hjá fullorðnum en hjá börnum að blása 1 sinni og hnoða 5 sinnum en í nýju leiðbeiningunum er sama tíðnin hjá börnum og fullorðnum . Vegna þessa breytinga hafa félögin endurgert veggspjaldið um endurlífgun við drukknun sem sent var á sundstaði árið 2004 og mælst til þess við sundstaði að eldri veggspjöld verði tekin niður og þau nýju sett upp á áberandi stöðum bæði inni í karla - og kvennaklefa sundlaugarinnar og í starfsmannarými . Félögin hvetja jafnframt alla til að kynna sér efni veggspjaldanna og umfram allt að sækja skyndihjálparnámskeið þar sem rétt viðbrögð við slysum og veikindum geta skilið á milli lífs og dauða .